El comte Arnau és la personificació d'un materialisme sensual que invariablement redueix tota essència espiritual a la seva concreció material i terrena: "El nostre cel és la terra." És, de fet, més que això: és l'encarnació de tot un conjunt d'amorfes forces instintives i naturals la mateixa intensa vitalitat de les quals genera, en definitiva, un poderós dinamisme espiritual. En d'altres mots: la força espiritual que el comte representa no s'oposa al seu vitalisme sensual, sinó que n'és la conseqüència. Arnau és l'encarnació poètica d'una idea [...] ja formulada explícitament per ell [Maragall] l'any 1895 en l'article “*La ley del progreso*”: que el món evoluciona incessantment seguint un constant impuls ascendent de la pròpia matèria cap a l'estat espiritual, una "*indefinida espiritualización de la materia*".  Arnau és, exactament, allò que l'home ha d'aspirar a ser en aquest camí del progrés: "*sentido de la tierra*". Així, Arnau vol ser "la terra palpitant", i, efectivament, serà roure, penya, mar esvalotat, aire que s'inflama, astre rutilant i, al capdavall i en conseqüència, "home sobrehome". Per contrast, Adalaisa representa l'espiritualisme que no neix d'unes energies naturals sublimades, sinó que, al contrari, n'exigeix la repressió. És un espiritualisme que planteja una irreconciliable dicotomia entre la carn i l'esperit, un ascetisme antinatural. Sobre  aquesta antinaturalitat, el poema hi insisteix repetidament, en les converses entre Adalaisa i Arnau en els apartats III i VII." (...)

Arnau és l'home fort i solitari que salta alegrement per damunt de les tanques de la moralitat. Tot això ens duu, és clar, a la qüestió de la influència de Nietzsche. (Per exemple: *Cant de novembre*, *En la mort d'un jove*, *Cant dels joves*, *Cant de maig*, *Cant d'alegria*). [...] En tot cas, l'important és que en la primera part d'*El comte Arnau* la balança es decanta sens dubte del costat de les valors positives del vitalisme arnaldià [...] la seva inacabable cavalcada no és una pesada sentència, sinó que "corre sempre amb més delit" i "no es cansa de mirar". No es tracta, doncs, del turmentat vagabundeig  de l'ànima penitent, sinó, al contrari, el viatge inacabable d'*Excelsior*.
 (...)[E]n la seva incessant carrera el comte "arreu on passa mira: / mai no es cansa de mirar". Aquesta insadollable curiositat lliga la idea de vitalitat incontenible a la de constant inquietud intel·lectual, i és sobretot en aquest sentit que cal interpretar, em sembla, el vitalisme del poema.

(J. L. Marfany "Sobre l’evolució ideològica de Maragall: una interpretació de *El comte Arnau*". Dins *Aspectes del Modernisme.* Barcelona: Curial, 1975).

En els seus mites Maragall hi trobava exactament allò que hi anava a buscar: la confirmació de les dues o tres idees bàsiques del catalanisme coetani sobre quins eren els trets característics de l'esperit racial català: que aquest esperit emanava directament del territori; que el català era d'un individualisme ultrat, a tocar de l'anarquisme; i que el català era pragmàtic, sensual i materialista. Aquestes característiques s'oposaven implícitament a les simètricament antagòniques del poble castellà, gregari i submís, bufanúvols, idealista i místic.

(J. L. Marfany, *Història de la Literatura Catalana*, vol 8, 1986)